La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 22 de març de 2019 que són les que els corresponen als números 170/2019 a 181/2019 i que s'han tramitat de conformitat amb la valoració de les admissions que s'ha dut a terme.
Es dona compte també de dos nous recursos contenciosos interposats per Aigües de Barcelona, RCA 83/2019 i per la Universitat Autònoma de Barcelona, RCA 84/2019.
Proposta d'Acord 405/2019/PS pel qual es deixa sense efectes l'Acord de 10 de gener de 2019, de sol·licitud d'incoació d'un procediment sancionador relatiu a la Resolució 405/2017, de 19 de desembre
La senyora Elisabet Samarra, ponent de la Proposta d'Acord pel qual es deixa sense efecte l'Acord de 10 de gener d'enguany, exposa que es proposa deixar-lo sense efecte perquè tant l'administració com la part reclamant han expressat que la informació ha estat lliurada els darrers dies.
Proposta de resolució d'estimació parcial de la Reclamació 414/2018
La senyora Elisabet Samarra, ponent de la Proposta de resolució d'estimació parcial de la Reclamació 414/2018, formulada contra l'Ajuntament de l'Hospitalet de Llobregat, relativa a la relació dels béns immobles (urbans i rústics) que es troben exclosos del pagament de l'IBI, amb indicació del domicili, quantia i causa legal de l'exempció, així com la titularitat dels mateixos en el cas que recaigui sobre l'Estat, la Generalitat o el propi Ajuntament (o en organismes i entitats dependents d'aquests), exposa el posicionament que es proposa i relaciona els principals aspectes que diferencien aquest expedient respecte la Reclamació 212/2018 que va ser estimada parcialment mitjançant la Resolució 299/2018, de 25 d'octubre.
La senyora Elisabet Samarra exposa amb detall el posicionament de l'Autoritat Catalana de Protecció de Dades en l'informe emès en relació amb aquest procediment i la justificació de l'estimació parcial del dret d'accés a la informació reclamada.
El senyor Josep Mir formula esmenes en relació amb el text de la Proposta que seran introduïdes per la ponent en la resolució definitiva.
Proposta de resolució d'estimació de la Reclamació 33/2019
La senyora Elisabet Samarra, ponent de la Proposta de resolució d'estimació de la Reclamació 33/2019, interposada contra l'Ajuntament d'Hostalets de Pierola, relativa a l'accés als contractes o convenis de col·laboració establerts per a la gestió de residus i ingressos derivats d'aquesta gestió per a l'Ajuntament, exposa que en aquest procediment la part reclamant és un altra administració pública, en concret l'Ajuntament de Masquefa.
La ponent destaca alguns elements de la tramitació del procediment i en concret l'acreditació que la informació reclamada no és objecte d'un recurs contenciós administratiu que interposat entre les dues administracions.
Es proposa introduir al text de la Proposta la referència expressa al criteri de la Comissió ja exposat amb anterioritat en relació amb la legitimació activa del dret d'accés per part d'una administració.
Proposta de resolució de desestimació de la Reclamació 42/2019
La senyora Elisabet Samarra, ponent de la Proposta de resolució de desestimació de la Reclamació 42/2019, interposada contra el Departament d'Interior de la Generalitat de Catalunya i que té per objecte informació sobre les infraccions i sancions imposades pel Cos de Mossos d'Esquadra en aplicació de la Llei orgànica de seguretat ciutadana des de la seva entrada en vigor, exposa la tramitació del procediment que es va plantejar contra una resolució d'estimació de la sol·licitud d'accés a informació pública que tanmateix, no lliurava tota la informació sol·licitada.
Es comenta el posicionament de l'informe del Departament i es considera convenient que s'acrediti amb més precisió quina és la informació de la que disposa i la viabilitat del seu tractament.
Un cop sigui aportada aquesta informació addicional serà valorada novament pel Ple.
Proposta de resolució de finalització de la Reclamació 55/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 55/2019 per pèrdua d'objecte que té per objecte l'accés a informació relativa als requeriments i processos judicials per possible incompliment de la Llei de banderes de l'Ajuntament de Das, els elements comuns que planteja aquest procediment respecte d'altre ja finalitzats i resolts per la Comissió.
En aquest supòsit la informació ha estat lliurada a la persona reclamant de manera que correspon la finalització del procediment per pèrdua sobrevinguda del seu objecte.
Proposta de resolució de finalització de les Reclamacions 69/2019 i 75/2019 (acumulades) per pèrdua d'objecte
El senyor Josep Mir, ponent de la Proposta de resolució de finalització de les Reclamació 69/2019 i 75/2019, que es resolen de forma acumulada, per pèrdua del seu objecte, interposades contra la Diputació de Tarragona en les que es demana còpia de l'expedient que ha donat lloc als rebuts de neteja de regadiu i vista de l'expedient complet de delegació de competències i a tots els fonaments de la recaptació, relaciona els aspectes de la d'aquests procediments que finalitzen perquè ha estat lliurada la informació a la persona reclamant.
Es proposa la introducció d'una esmena a la part resolutiva del text a fi de recollir la resolució acumulada d'ambdós expedients.
Proposta de resolució de finalització de la Reclamació 72/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 72/2019 per pèrdua d'objecte, interposada contra Institut Municipal d'Hisenda de l'Ajuntament de Barcelona, exposa que durant la tramitació d'aquest procediment s'ha lliurat a la persona reclamant, que té la condició d'advocat, a un expedient de constrenyiment respecte el qual reclamava l'accés, de manera que correspon finalitzar per pèrdua sobrevinguda de l'objecte de la reclamació.
Proposta de resolució de finalització de la Reclamació 73/2019 per pèrdua d'objecte
El senyor Pep Mir, ponent de la Proposta de resolució de finalització de la Reclamació 73/2018 per pèrdua d'objecte, interposada contra l'Ajuntament de Sant Boi de Llobregat, en relació amb l'accés a informació urbanística i ambiental sobre unes empreses concretes, relaciona els elements de tramitació més destacats que han permès el lliurament extemporani de la documentació reclamada.
Proposta de resolució d'estimació parcial de la Reclamació 94/2019
El senyor Pep Mir, ponent de la Proposta de resolució d'estimació parcial de la Reclamació 94/2019, formulada contra Ajuntament de la Guingueta d'Àneu i que fa referència a la informació relativa a l'enderroc de determinades construccions il·legals i a la legalització de les construccions respecte les quals no es preveu l'enderrocament, informa que durant la tramitació del procediment se li ha lliurat una part de la informació reclamada però que cal estimar parcialment la Reclamació perquè manca informació amb el format requerit per la persona reclamant.
Es considera que correspon resoldre la pèrdua parcial de l'objecte de la reclamació, perquè s'ha lliurat bona part de la informació, i estimar l'accés a la informació en format còpia.
Proposta de resolució de finalització de la Reclamació 109/2019 per pèrdua d'objecte
El senyor Pep Mir, ponent de la Proposta de resolució de finalització de la Reclamació 109/2019 per pèrdua d'objecte, interposada contra el Servei Català de Trànsit i que fa referència a l'accés a una còpia d'un expedient sancionador, relaciona les principals actuacions de la Comissió que han permès que li sigui lliurada a la persona reclamant la informació, tal i com expressament ha confirmat, de manera que correspon finalitzar per pèrdua sobrevinguda de l'objecte de la reclamació.
Proposta de resolució d'inadmissió de la Reclamació 159/2019
El senyor Josep Mir, ponent de la Proposta de resolució d'inadmissió de la Reclamació 159/2019, que es planteja contra l'Ajuntament de Cubelles, la Diputació de Barcelona i empresa Ceres, SL, sobre l'accés a l'expedient, projecte i normativa del pressupost participatiu de 2017 que va preveure la demolició d'un parc viari infantil, exposa que correspon inadmetre la reclamació perquè no compleix amb els requisits exigibles legalment per a la seva admissió, entre altres, l'acreditació amb caràcter previ d'haver formulat una sol·licitud d'accés a informació pública.
Proposta de resolució d'inadmissió de la Reclamació 177/2019
El senyor Pep Mir, ponent de la Proposta de resolució d'inadmissió de la Reclamació 177/2019 plantejada contra la Secretaria de Medi ambient i Sostenibilitat de la Generalitat de Catalunya, exposa que correspon inadmetre aquesta reclamació atès que l'objecte que planteja no és una sol·licitud d'informació pública sinó que l'administració apliqui una interpretació diferent a la normativa d'avaluació ambiental.
Es comenta que atès que hi ha hagut diferents sol·licituds d'informació pública en relació amb l'activitat de la Comissió es treballarà a fi de publicar, en format reutilitzable, els principals elements de tramitació ja sigui des del portal de la Comissió com des del portal de Dades Obertes de la Generalitat de Catalunya.